OS/2

OS/2 bol operačný systém firmy IBM.

 História
V roku 1986 sa firmy IBM a Microsoft rozhodovali, aký operačný systém by mal nahradiť ich aktuálny DOS (Disc Operating System). Prvú verziu tohto systému predstavili v roku 1987. OS/2 1.00 podporoval hardvérový multitasking. Systém ponúkal iba textové rozhranie, umožňujúce zobraziť jeden program, zatiaľ čo ostatné bežali na pozadí. Maximálna veľkosť podporovaných diskov bola 32 MB.

Na konci roku 1988 bola predstavená verzia OS/2 1.10 Standard Edition (Trimaran). Tá už mala rozhranie grafické, ktoré bolo pomenované Presentation Manager. Aj veľkosť podporovaných diskov sa rozšírila, jeden oddiel mohol mať až 2 GB. Systém súborov bol typu FAT. Začiatkom nasledujúceho roku (1989) sa objavila ďalšia verzia OS/2 1.10 Extended Edition. Pribudol komunikačný správca a nástroj pre správu databáz. Tento relačný databázový systém sa volal Database Manager, neskôr známy ako DB2.

Ešte tohto roku, avšak až na jeseň, vznikla ďalšia verzia OS/2 1.20 (Sloop), Standard Edition aj Extended Edition. Bolo vylepšené Grafické používateľské rozhranie a súborový systém HPFS (predchodca NTFS). Tiež začali práce na verzii 2.0, ktorá sa mala stať prvým 32bitovým operačným systémom pre osobné počítače. Tá mala bežať na procesoroch rady 80386. Taktiež začala príprava tretej verzie, ktorá by plnila funkciu sieťového serveru nezávislého od platformy.

V roku 1990 sa firmy IBM a Microsoft rozišli. Zisky plynúce Microsoftu z predaja Windows 3.0 začali byť omnoho lákavejšie, než prípadná spolupráca. IBM pokračovala vo vývoji OS/2 2.0 a udržovaní OS/2 rady 1.x. Microsoft sa plno venoval svojím Windows a nechal si rozpracovaný OS/2 3.0, ktorý poslúžil ako základ pre nové rady Windows, teda Windows NT.

V roku 1991 uviedla IBM OS/2 1.30 s kódovým označením Cutter. Väčšina systému bola prepracovaná tak, aby neobsahovala kód od Microsoftu. Navyše sa výrazným spôsobom zjednodušila inštalácia ovládačov, bol pridaný programovací jazyk REXX, pribudla podpora fontov Adobe Type 1 a cache pre súborový systém HPFS. Ovládače pre zobrazovacie zariadenia už podporovali aj rozlíšenie 1024 × 768. 

Začiatkom roku 1992 vyšiel systém OS/2 2.0 s kódovým značením Cruiser. 32bitový systém umožňoval vďaka virtualizácii spustenie množstva programov určených pôvodne ako pre DOS, tak aj pre Windows. IBM tiež zakúpila licenciu na Windows 3.0, ktorý potom predávala pod názvom Win-OS/2.

Spôsob spúšťania programov vo virtuálnych počítačoch tak, ako by boli oddelene na rôznych fyzických počítačoch, umožňoval, aby pád jednej aplikácie pre Windows nenarušil beh inej aplikácie. Programy komunikovali pomocou DDS a tzv. schránky. Objavil sa tiež Workspace Shell, objektovo orientované grafické rozhranie.

Začiatkom roku 1993 sa objavila aj verzia 2.10 (Borg). V nej bol 32bitový grafický subsystém, Multimedia Presentation Manager, ktorý podporoval video a zvuk. Zlepšila sa podpora aplikácií z Windows 3.1, pribudla podpora kariet PCMCIA na prenosných počítačoch a podpora vylepšenej správy spotreby (APM).

OS/2 for Windows (Ferengi) bol systém takmer rovnaký, ale bol určený pre používateľov, ktorí už mali licenciu Windows 3.1 a nechceli za ňu znovu platiť pri nákupe OS/2. Cena tejto verzie bola teda o spomínanú licenciu nižšia. Verzia OS/2 2.11, známa ako ServicePack XR06200 pre OS/2 2.1, obsahovala hlavne opravy rôznych chýb.

V roku 1994 sa zmenilo číslovanie verzií OS/2. Nová verzia mala označenie OS/2 WARP Version 3 a priniesla vylepšenie práce s multimédiami, tlačiarňami a PCMCIA zariadeniami. Systém bol schopný pracovať aj na počítačoch s 4 MB operačnej pamäte. Objavila sa podpora protokolu TCP/IP, aplikácia pre prácu s internetom – Web Explorer, FTP klient a nástroj pre práci s elektronickou poštou Ultimail. Existovala aj verzia obsahujúca Win-OS/2, nazvaná OS/2 Warp for Windows. V roku 1995 bol uvedený Warp Connect, systém obohacujúc Warp 3 o nástroje pre prácu v sieťovom prostredí.

Začiatkom roku 1996 sa verejnosti predstavil Warp Server. Išlo vlastne o Warp 3 doplnený o serverový produkt LAN Server 4.0, ktorý tiež pochádzal od IBM. Po novom sa objavila podpora vzdialeného prístupu, vylepšeného zálohovacieho systému, ďalej vylepšená podpora tlačiarní a iné. Koncom toho roku bol uvedený Warp Server SMP. (SMP v názve označuje symmetric multiprocessing, systém bol teda schopný podpory viacprocesorových strojov.)

Ale ešte v roku 1996 bol na jeseň uvedený OS/2 Warp 4. Systém s kódovým označením Merlin obsahoval podporu Javy, vylepšené grafické rozhranie a predovšetkým možnosť pripojenia do všetkých existujúcich typov počítačových sietí. Systém dokázal rozoznávať hlasový vstup, a to bez nutnosti inštalácie ďalšieho obslužného softvéru.

V roku 1998 bola uvedená ďalšia serverová verzia OS/2 Warp. Od druhej polovice deväťdesiatych rokov však vývoj tohto iste zaujímavého systému slabne. Bol vydaný ešte OS/2 Warp 4.5 s kódovým označením Aurora a niekoľko tzv. Convenience Packov, ale tým asi všetko zo strany IBM skončilo. Za pokračovateľa systému OS/2 je označovaný eComStation.

 Externé odkazy 
 Dlouhá cesta za vítězstvím  – kompletná recenzia anglického systému OS/2 Warp 3.0 z časopisu CHIP (jún 1995).
 Nová kvalita  – kompletná recenzia českého systému OS/2 Warp 3.0 z časopisu CHIP (február 1996).
 OS/2 sbírá sílu k dalšímu úderu  – kompletná recenzia serverového systému OS/2 Aurora 4.5 z časopisu CHIP (júl 2000).
 Nová krev pro OS/2  – recenzia nového nástupcu OS/2, systému eComStation 1.1 z časopisu Softwarové noviny (marec 2004).
 OS/2 World.Com - hlavný spravodajský portál pre OS/2 a eComStation (anglicky)
 OS/2.cz – český portál venovaný systému OS/2 a eComStation
 OS/2 News and Rumors - ďalší spravodajský portál pre OS/2 a eComStation (anglicky) 
 Hobbes OS/2 Archive - obrovský archiv s všetkými OS/2 programami (anglicky) 
 Systém OS/2 Warp PowerPC Edition (anglicky) 

Kategória:Operačné systémy